Skouer pootjie Kyrgios voor New York Ope | Netwerk24
Nick Kyrgios, hier in aksie in die afgelope Australiese Ope, sal nie van Maandag af aan die New York Ope deelneem nie.Foto: Getty Images
Die omstrede Nick Kyrgios, terug onder die voorste 20 manstennisspelers ter wêreld nadat hy die vierde ronde van die Australiese Ope gehaal het, moes hom aan die New York Ope onttrek, wat Maandag begin.
Die stoutseun van tennis het weer 'n skouerbesering opgedoen.
Organiseerders van die ope het Sondag 'n kort verklaring van die Australiese speler getwiet, waarin hy om verskoning vra vir sy onttrekking en ook sy teleurstelling uitspreek dat hy nie op Long Island, tuiste van die toernooi, in aksie sal wees nie.
"My skouer het ná die Aussie Ope weer probleme begin gee en ek sal nie op my beste in New York kan wees nie," het Kyrgios gesê. Hy het verlede jaar verskeie kere met 'n seer regterskouer gesukkel, wat sy afslaan belemmer.
Die Amerikaner John Isner is die topgekeurde in New York, met Milos Raonic, wat die kwarteindronde van die Aussie Ope gehaal het, in die twee plek. – stuff.co.nz